**Skiros**, eller **Skyros**, (gresk: *Σκύρος*) er sørligste øya i den greske øygruppen Sporadene og ligger nesten midt i Egeerhavet, 37 km nordøst for Euboia. Med en overflate på 209 km² er det den største av Sporadene og har en befolkning på rundt 3000 innbyggere (per 2011). Skiros er en del av den regionale enheten Euboea.

I oldtiden, rundt 2000-tallet f.Kr. var øya kjent som «Magnetenes øy», en henvisning til den greske stammen magnetene som opprinnelig kom fra Thessalia.

Grunnet Skiros' strategiske posisjon i Egeerhavet har det greske flyvåpen en større flybase på øya.

Geografi
--------

En gate i Skiros (Khora)
Øya Skiros består av 209 km², men inntil den er det også noe få, mindre øyer uten bosetning. Det totale området er således på 223 km². Den nordlige delen av øya er dekket av skog og har fjellet Olympos på 403 meter over havet (ikke til å forveksles med Hellas største fjell Olympos på 2 917 meter som ligger i østlige Hellas). Den sørlige delen av øya er dominert av det største fjellet, Kokila på 792 meter, og med berglendt og nakne omgivelser. Det er mange strender langs kysten. 

Øyas hovedstad heter også Skiros (eller lokalt *Khora*). Den viktigste havnen er Linaria og ligger på vestkysten. Øya har en festning, *kastro*, som ble reist under den venetianske okkupasjonen på 1200-1400-tallet e.Kr.; et bysantinsk kloster dedikert den hellige Georgios som ble grunnlagt i 962 og som siden dominerte øyas religiøse og økonomiske liv, graven til den engelske poeten Rupert Brooke (1887–1915), kjent for sine idealistiske krigssonetter, i havnen Tris Boukes.

Øya har sin egen rase med ponnier, skyrosponni.

Historie
--------

I henhold til gresk mytologi døde Thesevs på Skyros. Han var helten som befridde athenerne fra kong Minos ved å drepe tyren Minotauros. Neoptolemos, sønn av Akilles, var fra Skiros, slik som det er fortalt i Sofokles’ drama *Filoktetes* (409 f.Kr.) i linje 239.

I 475 f.Kr. beseiret den athenske generalen Kimon dolopianerne og erobret hele øya. Fra da av var øya en del av det athenske sjøforbundet og senere underlagt bystaten Athen. Kimon hevdet for øvrig å ha funnet levningene av Thesevs som han tok med seg tilbake til Athen.

I 340 f.Kr. tok makedonerne over øya og beholdt den til 192 f.Kr. da kong Filip V og den romerske republikk ga den tilbake til Athen.

Rupert Brooke, den berømte engelske poeten, er gravlagt på Skiros etter å ha dødd om bord på et fransk hospitalskip som lå fortøyd utenfor øya i 1915 under den første verdenskrig. I byen Skiros er det reist en idealisert statue av dikteren som ble avdekket i 1931, utført av Michael Tombros.

Historisk befolkningstall
-------------------------

| År | Befolkning |
| --- | --- |
| 1981 | 2 757 |
| 1991 | 1 806 |
| 2001 | 2 602 |
| 2003 | 3 000 |

Transport
---------

Skiros har en nasjonal flyplass med en rullbane. Et eget fergeselskap har ruter til øya i løpet av feriesesongen og går da to ganger om dagen fra Kymi til Linaria på Skiros. I vintermånedene går fergen bare en gang om dagen.

Referanser
----------

1. ↑  «A short history of the social life on Skyros». Arkivert fra originalen 5. februar 2011. Besøkt 11. mai 2012.
2. ↑  Rupert Brooke on Skyros
3. ↑  Skiros Arkivert 11. februar 2012 hos Wayback Machine. World Areo Data
4. ↑  «Greek Island Holidays». Arkivert fra originalen 1. mai 2012. Besøkt 11. mai 2012.

Eksterne lenker
---------------

* Offisielt nettsted Rediger på Wikidata

* (en) Skyros – kategori av bilder, video eller lyd på Commons Rediger på Wikidata
* Reiseguide for Skiros

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** BNF **·** BNF (data) **·** GeoNames
 |